b"\n_START_ARTICLE_\nGreske euromynter\n_START_PARAGRAPH_\nGreske euromynter er sirkulasjonsmynt av Den europeiske unions valuta euro med nasjonalt motiv for Hellas p\xc3\xa5 revers.\n_START_SECTION_\nEuro\n_START_PARAGRAPH_\nEuro (\xe2\x82\xac) er Den europeiske unionens offisielle valuta, som benyttes i mange av EUs medlemsstater samt enkelte andre stater utenfor unionen. Landene som benytter euroen kalles med et fellesnavn eurosonen. De lavere val\xc3\xb8rene av euroene utgj\xc3\xb8res av mynter, mens de h\xc3\xb8yere val\xc3\xb8rene utgj\xc3\xb8res av sedler. Euromynten har en felles europeisk side som viser verdien p\xc3\xa5 mynten og en nasjonal side som viser et symbol valgt av medlemsstaten der mynten blir preget. Hver medlemsstat har s\xc3\xa5ledes en eller flere symboler som er unike for landet._NEWLINE_For bilder av den siden myntene alle EU-land har felles og en detaljert beskrivelse av mynten, se artikkelen om euromynter.\n_START_SECTION_\nGreske motiver\n_START_PARAGRAPH_\nAlle de greske euromyntene prydes av ulike motiver og Georgios Stamatopoulos har formgitt dem alle. De mindre val\xc3\xb8rene avbilder greske fart\xc3\xb8y: 1-centmynten viser en modell av et velutviklet athensk fart\xc3\xb8y, 2-centmynten et fart\xc3\xb8y som ble brukt under Hellas' selvstendighetskrig (1821-27) og 5-centmynten av et moderne lastefart\xc3\xb8y for \xc3\xa5pent hav. 10-, 20- og 50-centmyntene viser ber\xc3\xb8mte grekere: 10-centmynten viser Rigas Velestinlis-Feros (1757-1798), 20-centmynten Ioannis Capodistras (1776-1831) og 50-centmynten Eleftherios Venizelos (1864-1936). 1- og 2-euromynten har gresk historie og mytologi som tema: 1-euromynten viser bilde av en ugle med utspring fra en firedrakmemynt fra 500-tallet f.Kr. og 2-euromynten forestiller en mosaikktavle fra 200-tallet i Sparta; if\xc3\xb8lge gresk mytologi har Zeus tatt en formen til en okse og r\xc3\xb8vet bort jomfruen Europa. De greske 2-euromyntene har dessuten en tekst p\xc3\xa5 kanten: \xce\x95\xce\xbb\xce\xbb\xce\xb7\xce\xbd\xce\xb9\xce\xba\xce\xae \xce\x94\xce\xb7\xce\xbc\xce\xbf\xce\xba\xcf\x81\xce\xb1\xcf\x84\xce\xaf\xce\xb1 (Ellinik\xc3\xad Dimokrat\xc3\xada, den greske republikken). Samtlige greske euromynter prydes ogs\xc3\xa5 av EUs tolv stjerner og den greske riksbankens symbol, samt det \xc3\xa5rstall mynten er preget._NEWLINE_Til forskjell fra alle andre euroland har Hellas valgt \xc3\xa5 ikke kalle euroens mindre enhet cent, men lepton (\xce\xbb\xce\xb5\xcf\x80\xcf\x84\xce\xbf\xce\xbd; flertall lepta, \xce\xbb\xce\xb5\xcf\x80\xcf\x84\xce\xb1). Euro skrives \xce\x95\xce\xa5\xce\xa1\xce\xa9 i Hellas, noe som st\xc3\xa5r p\xc3\xa5 1- og 2-euromyntene. Sedler i den gamle valutaen, drakmer, kan veksles inn frem til 1. mars 2012._NEWLINE_Hellas har preget \xc3\xa9n serie mynter."